টানা বর্ষণ ও পাহাড়ী ঢলে শেরপুরের পুরাতন ব্রহ্মপুত্র নদের পানি প্রবাহ বৃদ্ধি ও নদের বেড়ি বাঁধের ভাঙা অংশ দিয়ে সদর উপজেলার চরপক্ষীমারি, কামারেরচর, চরমোচারিয়া, লছমনপুর, বলায়েরচর বেতমারী ,ঘুঘরাকান্দি ইউনিয়নের অন্তত ৩০ টি গ্রামে বন্যার পানি প্রবেশ করেছে। ফলে এসব এলাকার চলতি রোপা আমন ও সবজি ক্ষেত তলিয়ে গেছে। ভেসে গেছে শত শত পুকুরের মাছ । পানিবন্দি হয়ে পড়েছেন এসব গ্রামের হাজার হাজার মানুষ। অনেকে ঘর-বাড়ি ছেড়ে আত্মিয়-স্বজনের বাড়িতে এবং উচুস্থানে আশ্রয় নিয়েছে। মানুষের পাশপাশি গবাদি পশু নিয়ে বিপাকে পড়েছেন বানভাসিরা। চরপমিারি ইউনিয়নের কুলুরচর-বেপারীপাড়া গ্রামের বন্যা পরিস্থিতির চরম অবনতি ঘটেছে। ওই গ্রামের অর্ধশতাধিক ঘরবাড়ি পানিতে তলিয়ে রয়েছে। ঘরবাড়ি হারা অন্তত ৩শ পরিবার স্থানীয় প্রাথমিক বিদ্যালয় ও বাঁধের উঁচু স্থানে আশ্রয় নিয়েছে।